Die stilte klink hard - www.bybelkennis.co.za
Die stilte klink hard
by Coen Slabber · Published 30/12/2014 · Updated 05/12/2014
No one is more influential in your life than you are, because no one else talks to you more. —Paul Tripp
Dit is verbasend hoe hard die stilte kan klink, veral as ons nie aan stilte gewoond is nie. Ons moet gereeld tyd inruim vir stilte en afsondering – veral in die natuur weg van die gejaag in die stede. Ons het tyd nodig om weg te kom uit die chaos, die mense en die geraas.
Ons is mense en nie masjiene nie. Ons is gemaak vir ritmes van stilte en geraas, afsondering en deel van 'n gemeenskap. Dit is ongesond om altyd mense om jou te hê. Ons is gemaak vir siklusse en seisoene. Ons lees dat Jesus alleen na die berg toe gegaan het om te bid (Matteus 14:23).
Een van die probleme is dat as gevolg van tegnologiese vooruitgang ons stilte vermy – ons raak verslaaf aan lawaai. Vandag is die waarde van stilte en afsondering meer as wat dit ooit in die verlede was. Natuurlik is dit goed om net uit in die natuur te kom en die vars lug in te asem. Maar is dit genoeg? Ons wil tog beter terugkom – nie net uitgerus nie.
Ons moet stil word en na ons eie stem luister. Dit is belangrik, maar nog belangriker is om God se stem te hoor. Dan kan ons Hom duidelik uit sy woord hoor praat en kan ons in gebed reageer.
Stilte en afsondering het ook sy eie gevare. Ons gebruik hulle vir 'n beperkte tyd vir ons geestelike voordeel. Hulle kan nie ons lewe oorneem nie. Hulle is ritmes wat ons in staat stel om weer na mense en die geraas terug te keer.